K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| 2024. gada XX. XXXX | Noteikumi Nr. \_\_\_\_\_ |

Rīgā

**Valsts fondēto pensiju shēmas ieguldījumu plānu un privāto pensiju fondu pensiju plānu gada pārskata noteikumi**

Izdoti saskaņā ar

Valsts fondēto pensiju likuma 14. panta pirmo daļu

un Privāto pensiju fondu likuma 36. panta 1.1 daļu

**I. Vispārīgie jautājumi**

1. Noteikumi nosaka kārtību, kādā:
   1. valsts fondēto pensiju shēmas līdzekļu pārvaldītājs (turpmāk – līdzekļu pārvaldītājs) sagatavo valsts fondēto pensiju shēmas ieguldījumu plāna (turpmāk – ieguldījumu plāns) gada pārskatu;
   2. privātais pensiju fonds sagatavo pensiju plāna gada pārskatu.
2. Līdzekļu pārvaldītājs un privātais pensiju fonds katram reģistrētajam ieguldījumu plānam un pensiju plānam (turpmāk kopā – plāns) sagatavo attiecīgi gada pārskatu par valsts fondēto pensiju shēmas vai privāto pensiju līdzekļu pārvaldīšanu (turpmāk – gada pārskats), kas sastāv no:
   1. finanšu pārskatiem, kuri ietver:
      1. aktīvu un saistību pārskatu;
      2. neto aktīvu kustības pārskatu;
      3. naudas plūsmas pārskatu;
      4. finanšu pārskatu pielikumu;
   2. līdzekļu pārvaldītāja vai privātā pensiju fonda ziņojuma par plānu (turpmāk arī – ziņojums par plānu).
3. Papildus šo noteikumu 2. punktā minētajam līdzekļu pārvaldītājs gada pārskatā iekļauj paziņojumu par ieguldījumu plāna līdzekļu pārvaldītāja valdes atbildību (turpmāk – paziņojums par atbildību) un turētājbankas ziņojumu par ieguldījumu plānu (turpmāk – turētājbankas ziņojums).
4. Finanšu pārskati sniedz patiesu un skaidru priekšstatu par plāna finansiālo stāvokli, darbības rezultātiem un naudas plūsmu. Finanšu pārskatus sagatavo saskaņā ar starptautiskajiem grāmatvedības standartiem, kas pieņemti ar Komisijas 2023. gada 13. septembra regulu (ES) Nr. 2023/1803, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes regulu (EK) Nr. 1606/2002 (turpmāk – Starptautiskie grāmatvedības standarti).
5. Līdzekļu pārvaldītājam un privātajam pensiju fondam, sagatavojot aktīvu un saistību pārskatu un neto aktīvu kustības pārskatu, atļauts apvienot šo noteikumu III un IV nodaļā norādītos posteņus, ja to summas ir nebūtiskas un šāds apvienojums rada lielāku skaidrību, kā arī atļauts sadalīt posteņus detalizētāk vai pievienot jaunu posteni, ja šāda posteņa norādīšanu pieprasa Starptautiskie grāmatvedības standarti vai tas nepieciešams skaidra un patiesa priekšstata sniegšanai.
6. Gada pārskatā par vērtības mēru lieto *euro*. Gada pārskatā norāda finanšu pārskatos uzrādīto skaitļu precizitātes pakāpi.

**II. Ziņojums par plānu, paziņojums par atbildību un turētājbankas ziņojums**

1. Līdzekļu pārvaldītāja un privātā pensiju fonda ziņojumā par plānu norāda:
   1. plāna nosaukumu un īsu tā aprakstu;
   2. līdzekļu pārvaldītāja vai privātā pensiju fonda nosaukumu un juridisko adresi;
   3. amatpersonas, kas ir atbildīgas par plāna vadību un darbību. Ziņas sniedz arī par tām personām, kuras pārskata gadā atstājušas attiecīgos amatus;
   4. līdzekļu turētāja nosaukumu un juridisko adresi;
   5. plāna darbību raksturojošo rādītāju kvalitatīvu novērtējumu, tai skaitā:
      1. aprakstu par nozīmīgākajām darbībām pārskata gadā, tostarp plāna aktīvu kopējo apmēru, neto aktīvu, plāna daļas vērtības un tamlīdzīgu rādītāju novērtējumu, to izmaiņu iemeslu raksturojumu un izmaiņu ietekmi uz plāna finanšu pārskatu rādītājiem;
      2. ieguldījumu stratēģijas izmaiņu aprakstu un situācijas dažādos tirgos, kuros veikti ieguldījumi, novērtējumu, kā arī informāciju par vides, sociālajiem un pārvaldības jautājumiem, kas ņemti vērā, veicot ieguldījumus;
      3. informāciju par ieguldījumu struktūras izmaiņām, ieguldījumu darbības rezultātiem un plāna finansiālo stāvokli pārskata gada beigās;
      4. ieguldījumu kopumā un atsevišķu ieguldījumu veidu ienesīguma novērtējumu;
      5. pārvaldības izdevumu novērtējumu;
   6. informāciju par jebkādiem svarīgiem notikumiem no pārskata gada beigām līdz gada pārskata apstiprināšanas dienai, kas ir nozīmīgi plāna finansiālā stāvokļa un tā darbības rezultātu izpratnei;
   7. turpmākās plāna attīstības prognozi, paskaidrojot ikvienu būtisku apstākli un risku.
2. Privātais pensiju fonds papildus šo noteikumu 7. punktā minētajam ziņojumā par pensiju plānu norāda pensiju plāna komiteju, ja tādas izveidotas, kolektīvās dalības līgumu uzskaitījumu.
3. Līdzekļu pārvaldītājs papildus šo noteikumu 7. punktā minētajam ziņojumā par ieguldījumu plānu norāda plānotos mērķus un sasniegtos rezultātus par valsts fondēto pensiju shēmas līdzekļu ieguldīšanu Latvijā.
4. Paziņojumā par atbildību norāda:
   1. to, ka sagatavotie finanšu pārskati skaidri un patiesi atspoguļo ieguldījumu plāna finansiālo stāvokli pārskata gada beigās, kā arī pārskata gada darbības rezultātus;
   2. valdes atbildību par atbilstošas uzskaites kārtošanu, par ieguldījumu plāna līdzekļu saglabāšanu, kā arī par krāpšanas un citas negodīgas darbības novēršanu;
   3. to, vai līdzekļu pārvaldītāja valdes lēmumi un pieņēmumi par gada pārskata sagatavošanu ir bijuši piesardzīgi un saprātīgi.
5. Paziņojumu par atbildību paraksta līdzekļu pārvaldītāja valdes priekšsēdētājs.
6. Turētājbankas ziņojumā norāda:
   1. turētājbankas nosaukumu, dibināšanas datumu, reģistrācijas numuru un juridisko adresi;
   2. turētājbankas pienākumu un atbildības uzskaitījumu;
   3. ieguldījumu plāna līdzekļu turēšanas atbilstību Valsts fondēto pensiju likuma prasībām;
   4. ieguldījumu plāna līdzekļu vērtības aprēķināšanas atbilstību šo noteikumu un Starptautisko grāmatvedības standartu prasībām;
   5. līdzekļu pārvaldītāja iesniegto rīkojumu atbilstību Valsts fondēto pensiju likuma, ieguldījumu plāna prospekta, pārvaldīšanas līguma un turētājbankas līguma prasībām;
   6. citu informāciju, kas ir būtiska ieguldījumu plāna dalībniekiem.
7. Turētājbankas ziņojumu par ieguldījumu plānu paraksta kredītiestādes valdes priekšsēdētājs.

**III. Aktīvu un saistību pārskats**

1. Aktīvu un saistību pārskatā uzrāda šādus posteņus:
   1. aktīvi:
      1. prasības uz pieprasījumu pret kredītiestādēm;
      2. finanšu aktīvi, kas novērtēti patiesajā vērtībā ar atspoguļojumu peļņas vai zaudējumu aprēķinā;
      3. finanšu aktīvi, kas novērtēti patiesajā vērtībā ar atspoguļojumu pārējos apvienotajos ienākumos;
      4. finanšu aktīvi, kas novērtēti amortizētajā iegādes vērtībā;
      5. nākamo periodu izdevumi un uzkrātie ienākumi;
      6. pārējie aktīvi;
      7. kopā aktīvi;
   2. saistības:
      1. saistības uz pieprasījumu pret kredītiestādēm;
      2. finanšu saistības, kas novērtētas patiesajā vērtībā ar atspoguļojumu peļņas vai zaudējumu aprēķinā;
      3. finanšu saistības, kas novērtētas amortizētajā iegādes vērtībā;
      4. finanšu aktīvu nodošanas rezultātā radušās finanšu saistības;
      5. nākamo periodu ienākumi un uzkrātie izdevumi;
      6. pārējās saistības;
      7. kopā saistības;
   3. neto aktīvi.
2. Postenī "Neto aktīvi" uzrāda plāna dalībnieku uzkrāto papildpensijas kapitālu, kuru aprēķina, atņemot no plāna aktīvu summas saistību summu.

**IV. Neto aktīvu kustības pārskats**

1. Neto aktīvu kustības pārskatā uzrāda šādus posteņus:
   1. neto aktīvi pārskata gada sākumā;
   2. plāna darbības rezultāts;
   3. ieguldījumu darbības ienākumi pārskata gadā;
   4. ieguldījumu darbības izdevumi pārskata gadā;
   5. realizētais ieguldījumu vērtības pieaugums vai samazinājums;
   6. nerealizētais ieguldījumu vērtības pieaugums vai samazinājums;
   7. iemaksas plānā;
   8. izmaksas no plāna;
   9. neto aktīvu pieaugums vai samazinājums pārskata gadā;
   10. neto aktīvi pārskata gada beigās;
   11. plāna daļu skaits pārskata gada sākumā;
   12. plāna daļu skaits pārskata gada beigās;
   13. neto aktīvi uz vienu plāna daļu pārskata gada sākumā;
   14. neto aktīvi uz vienu plāna daļu pārskata gada beigās.
2. Neto aktīvu kustības pārskatā ienākumus un izdevumus savstarpēji neieskaita, izņemot gadījumus, kad to pieprasa vai atļauj Starptautiskie grāmatvedības standarti.
3. Postenī "Plāna darbības rezultāts" uzrāda rezultātu, kuru iegūst, atņemot no ieguldījumu darbības ienākumiem pārskata gadā ieguldījumu darbības izdevumus pārskata gadā un koriģējot to šādā kārtībā:
   1. palielinot to par realizēto ieguldījumu vērtības pieauguma vai samazinājuma rezultātu;
   2. samazinot to par nerealizēto ieguldījumu vērtības pieauguma vai samazinājuma rezultātu.
4. Postenī "Ieguldījumu darbības ienākumi pārskata gadā" uzrāda procentu ienākumus no ieguldījumiem parāda instrumentos un līdzīgus ienākumus, ienākumus no ieguldījumiem kapitāla instrumentos, saņemtās un saņemamās dividendes un pārējos ieguldījumu darbības ienākumus.
5. Postenī "Ieguldījumu darbības izdevumi pārskata gadā" uzrāda procentu izdevumus un līdzīgus izdevumus, atlīdzību līdzekļu pārvaldītājam un turētājbankai un pārējos ieguldījumu darbības izdevumus.
6. Postenī "Realizētais ieguldījumu vērtības pieaugums vai samazinājums" uzrāda starpību starp naudas summu, kas saņemta no aktīvu un saistību pārskata finanšu aktīvu posteņos atzīto ieguldījumu pārdošanas, tai skaitā parāda instrumentu dzēšanas, un naudas summu, kas izlietota šo ieguldījumu iegādei, koriģējot to šādā kārtībā:
   1. palielinot to par ieguldījumu vērtības samazinājumu, kas noteikts tā pārvērtēšanas rezultātā iepriekšējos pārskata periodos;
   2. samazinot to par ieguldījumu vērtības palielinājumu, kas noteikts tā pārvērtēšanas rezultātā iepriekšējos pārskata periodos.
7. Postenī "Nerealizētais ieguldījumu vērtības pieaugums vai samazinājums" uzrāda aktīvu un saistību pārskata posteņos atzīto ieguldījumu pārvērtēšanas rezultātā iegūto vērtības pieaugumu vai samazinājumu, tai skaitā patiesajā vērtībā vērtēto ieguldījumu pārvērtēšanu, ieguldījumu ārvalstu valūtās pārvērtēšanu, kā arī vērtības samazināšanās zaudējumus.
8. Postenī "Iemaksas plānā" privātais pensiju fonds uzrāda pensiju plāna dalībnieku individuālās iemaksas, darba devēju iemaksas, privātā pensiju fonda iemaksas, iemaksas no citiem pensiju fondiem vai plāniem, kā arī pārējās iemaksas. Līdzekļu pārvaldītājs šajā postenī uzrāda no Valsts sociālās apdrošināšanas aģentūras saņemtās iemaksas.
9. Postenī "Izmaksas no plāna":
   1. privātais pensiju fonds uzrāda:
      1. izmaksātā papildpensijas kapitāla apmēru šādā sadalījumā:
         1. izmaksas personām, kuras sasniegušas pensiju plānā noteikto pensijas vecumu;
         2. izmaksas pensiju plāna dalībniekiem sakarā ar invaliditāti;
         3. izmaksas mantiniekiem sakarā ar pensiju plāna dalībnieka nāvi;
      2. pārskaitījumus uz citiem privātajiem pensiju fondiem vai pensiju plāniem;
      3. administratīvos izdevumus, kurus veido atskaitījumi pensiju fondam par pensiju plāna administrēšanu;
   2. līdzekļu pārvaldītājs uzrāda Valsts sociālās apdrošināšanas aģentūrai izmaksātās un izmaksājamās summas.
10. Postenī "Neto aktīvu pieaugums vai samazinājums pārskata gadā" uzrāda rezultātu, kuru veido plāna ieguldījumu darbības rezultāts pārskata gadā, ko palielina par iemaksām plānā un samazina par izmaksām no plāna.
11. Postenī "Neto aktīvi pārskata gada beigās" uzrāda rezultātu, kuru veido neto aktīvu kustības pārskata posteņa "Neto aktīvi pārskata gada sākumā" un posteņa "Neto aktīvu pieaugums vai samazinājums pārskata gadā" vērtību summa.
12. Postenī "Neto aktīvi uz vienu plāna daļu pārskata gada sākumā" uzrāda rezultātu, kuru veido neto aktīvu kustības pārskata posteņa "Neto aktīvi pārskata gada sākumā" attiecība pret posteni "Plāna daļu skaits pārskata gada sākumā".
13. Postenī "Neto aktīvi uz vienu plāna daļu pārskata gada beigās" uzrāda rezultātu, kuru veido neto aktīvu kustības pārskata posteņa "Neto aktīvi pārskata gada beigās" attiecība pret posteni "Plāna daļu skaits pārskata gada beigās".
14. Šo noteikumu 16.11., 16.12., 16.13. un 16.14. apakšpunktā minētos posteņus neto aktīvu kustības pārskatā uzrāda tie līdzekļu pārvaldītāji un privātie pensiju fondi, kuru plāniem papildpensijas kapitālu aprēķina, izmantojot daļas vērtības reizinājumu ar daļu skaitu (turpmāk – daļu metode). Ja pārskata gada laikā papildpensijas kapitāla aprēķina metode tiek mainīta pret daļu metodi, tad šo noteikumu 16.11., 16.12., 16.13. un 16.14. apakšpunktā minētos posteņus pielāgo situācijai attiecīgajā plānā ar mērķi sniegt pilnīgu informāciju par darbības rezultātu pirms un pēc aprēķina metodes maiņas datuma.
15. Privātais pensiju fonds noteikto izmaksu pensiju plāniem aktīvu un saistību pārskata un neto aktīvu kustības pārskata posteņos uzrādāmo informāciju papildina tādā apjomā, lai tā atbilstu Starptautiskajos grāmatvedības standartos noteiktajām prasībām, ņemot vērā aktuārnovērtējumā sniegto informāciju.

**V. Novērtēšanas noteikumi**

1. Finanšu pārskatus sagatavo atbilstoši šādiem vispārīgiem principiem:
   1. pieņemot, ka plāns tiks pārvaldīts (darbosies) arī turpmāk un līdzekļu pārvaldītājam vai privātajam pensiju fondam nav nodoma vai nepieciešamības izbeigt plāna darbību vai būtiski samazināt plāna darbības apjomu (darbības turpināšanas princips);
   2. lietojot tās pašas grāmatvedības un novērtēšanas metodes, kas lietotas, sagatavojot iepriekšējā pārskata gada finanšu pārskatus (saskaņotības vai pastāvīguma princips);
   3. novērtēšanu visos gadījumos veicot ar pienācīgu piesardzību (piesardzības princips) un ievērojot šādus nosacījumus:
      1. iekļaujot tikai pārskata gadā gūto peļņu (ienākumus un izdevumus uzrāda, ņemot vērā apstākļus, kuri pastāvējuši pārskata perioda beigu datumā);
      2. ņemot vērā visas saistības, kas attiecas uz pārskata gadu un iepriekšējo pārskata gadu;
      3. ņemot vērā visas vērtības samazināšanās un amortizācijas vai nolietojuma summas neatkarīgi no tā, vai pārskata gads noslēgts ar peļņu vai zaudējumiem;
   4. pārskatā atspoguļojot ienākumus un izdevumus, kas attiecas uz pārskata gadu, neatkarīgi no saņemšanas vai maksājuma datuma (uzkrāšanas princips);
   5. pārskatā atspoguļojot visu būtisko informāciju par darījumiem un notikumiem pārskata gadā (būtiskuma princips). Informācija ir būtiska, ja tās neatspoguļošana var ietekmēt finanšu pārskatu lietotāju tālāko lēmumu pieņemšanu;
   6. aktīvu un saistību posteņus un to sastāvdaļas novērtējot atsevišķi;
   7. nodrošinot, ka katra pārskata gada aktīvu un saistību pārskata sākuma dati saskan ar iepriekšējā pārskata gada aktīvu un saistību pārskata slēguma datiem. Pārskata gada aktīvu un saistību pārskata sākuma dati var atšķirties no līdzekļu pārvaldītāja un privātā pensiju fonda valdes apstiprinātā iepriekšējā aktīvu un saistību pārskata, ja saskaņā ar Starptautiskajos grāmatvedības standartos noteikto tiek veiktas korekcijas iepriekšējos pārskata periodos.
2. Ja, lietojot šo noteikumu [31. punktā](https://likumi.lv/ta/id/139745#p38) minētos principus, starp dažiem no tiem rodas pretrunas, atsevišķu darījumu vai notikumu novērtēšanu un uzskaiti veic, dodot priekšroku piesardzības un būtiskuma principam.
3. Sagatavojot finanšu pārskatus, no šo noteikumu 31. punktā minētajiem principiem drīkst atkāpties tikai pamatotu iemeslu dēļ, un šo iemeslu būtību un ietekmi uz plāna finansiālo stāvokli un tā darbības rezultātiem paskaidro finanšu pārskatu pielikumā.
4. Aktīvus un saistības uzrāda bruto vērtībā, kuru nedrīkst samazināt, atskaitot no aktīvu vērtības saistību vērtību vai atskaitot no saistību vērtības aktīvu vērtību, izņemot gadījumus, kad to pieprasa vai atļauj attiecīgie Starptautiskie grāmatvedības standarti.

**VI. Finanšu pārskatu pielikuma saturs**

1. Finanšu pārskatu pielikumā iekļauj:
   1. paskaidrojošu informāciju par aktīvu un saistību pārskata un neto aktīvu kustības pārskata posteņu saturu;
   2. grāmatvedības politiku skaidrojumu;
   3. ieguldījumu politikas aprakstu un tās izmaiņu pārskata gadā novērtējumu;
   4. kvalitatīvu un kvantitatīvu informāciju par riskiem, kas saistīti ar ieguldījumu portfeli, kā arī raksturo šo risku pārvaldīšanu;
   5. informāciju, kas būtiski ietekmējusi vai var būtiski ietekmēt plāna finansiālā stāvokļa un tā darbības rezultātu izpratni;
   6. Starptautiskajos grāmatvedības standartos pieprasīto informāciju;
   7. citu šajā nodaļā minēto informāciju.
2. Grāmatvedības politiku skaidrojumā sniedz informāciju par visām svarīgākajām grāmatvedības politikām, kas lietotas, sagatavojot finanšu pārskatus, tai skaitā par:
   1. kritērijiem un pieņēmumiem, kas piemēroti aktīvu un saistību pārskata posteņu atzīšanai aktīvu un saistību pārskatā vai izslēgšanai no tā;
   2. aktīvu un saistību pārskata posteņu novērtēšanas principiem;
   3. ienākumu un izdevumu uzkrāšanas un atzīšanas politiku;
   4. metodēm un nozīmīgākajiem pieņēmumiem, kas izmantoti finanšu instrumentu patiesās vērtības noteikšanai;
   5. riska ierobežošanas attiecību atzīšanas un atzīšanas pārtraukšanas politiku un uzskaites principiem;
   6. aktīvu vērtības samazinājuma noteikšanas principiem un neatgūstamo parādu norakstīšanas kārtību;
   7. būtisku kļūdu, kas attiecas uz iepriekšējiem pārskata periodiem, labošanas kārtību;
   8. grāmatvedības politiku izmaiņu atspoguļošanas principiem;
   9. pārrēķināšanai *euro* lietoto kursu.
3. Sniedzot informāciju par risku pārvaldīšanu, finanšu pārskatu pielikumā apraksta riskus (kredītrisks, procentu likmju risks, valūtas risks, likviditātes risks un cenu risks), kas saistīti ar ieguldījumu portfelī iekļautajiem finanšu instrumentiem, un raksturo šo risku pārvaldīšanu. Vienlaikus finanšu pārskatu pielikumā paskaidro, kā to risku apjoms, kuri būtiski ietekmē plāna darbību, ir mainījies pārskata gadā, kā arī sniedz skaidrojumu par finanšu instrumentu turēšanas mērķiem un politikām, kas tiek īstenotas noteikto mērķu sasniegšanai.
4. Finanšu pārskatu pielikumā sniedz detalizētu informāciju par aktīvu un saistību pārskatā uzrādīto ieguldījumu izvietošanu un apmēriem:
   1. pensiju plāna gadījumā – sadalījumā pa Privāto pensiju fondu likuma 26. panta trešajā daļā minētajiem aktīvu veidiem;
   2. ieguldījumu plāna gadījumā – sadalījumā pa Valsts fondēto pensiju likuma 12. panta pirmajā daļā minētajiem finanšu instrumentu veidiem.
5. Finanšu pārskatu pielikumā uzrāda aktīvu un saistību pārskata posteņos atspoguļoto aktīvu un saistību sadalījumu pēc valūtām (tai skaitā *euro*, ASV dolāros un citās valūtās), ņemot vērā nākotnes pozīciju no atvasinātajiem finanšu instrumentiem. Vienlaikus finanšu pārskatu pielikumā norāda katras valūtas tīrās atklātās pozīcijas attiecību pret neto aktīviem.
6. Likviditātes novērtēšanai finanšu pārskatu pielikumā uzrāda aktīvu un saistību posteņu atlikumus atbilstoši to atlikušajiem atmaksas, izpildes vai dzēšanas termiņiem šādos termiņu intervālos: uz pieprasījumu, līdz vienam mēnesim, no viena mēneša līdz trim mēnešiem, no trim mēnešiem līdz sešiem mēnešiem, no sešiem mēnešiem līdz vienam gadam, no viena gada līdz pieciem gadiem, pieci gadi un vairāk. Minētos termiņu intervālus var apvienot vai sadalīt, ņemot vērā būtiskuma principu. Papildus finanšu pārskatu pielikumā skaidro aktīvu un saistību ar nenoteiktu termiņu iekļaušanai attiecīgajā termiņa intervālā lietotos kritērijus un pieņēmumus.
7. Par finanšu aktīviem, kuru uzskaites vērtība atšķiras no to patiesās vērtības, finanšu pārskatu pielikumā sniedz šādu informāciju:
   1. ja finanšu aktīvi jānovērtē to patiesajā vērtībā, bet tas netiek darīts, šo faktu atklāj, paskaidrojot, kādu iemeslu dēļ šie finanšu aktīvi netiek novērtēti to patiesajā vērtībā;
   2. ja finanšu aktīvi jānovērtē to amortizētajā iegādes vērtībā un to uzskaites vērtība ir lielāka nekā patiesā vērtība, paskaidro iemeslus, kādēļ netika atzīti finanšu aktīvu vērtības samazināšanās zaudējumi, kā arī sniedz objektīvus pierādījumus, ka finanšu aktīvi tiks atgūti vismaz to uzskaites vērtības apmērā;
   3. atklāj šo noteikumu 41.1. un 41.2. apakšpunktā minēto finanšu aktīvu uzskaites vērtību un patieso vērtību, norādot attiecīgo aktīvu un saistību pārskata posteni, kurā iekļauts šis finanšu aktīvs.
8. Finanšu pārskatu pielikumā uzrāda procentu ienākumus pēc to veidiem (piemēram, procentu ienākumi no prasībām pret kredītiestādēm, no prasībām pret pārējiem darījumu partneriem, no parāda instrumentiem) un procentu izdevumus pēc to veidiem (piemēram, procentu izdevumi par saistībām pret kredītiestādēm, par pārējo darījumu partneru saistībām).
9. Finanšu pārskatu pielikumā uzrāda realizēto ieguldījumu vērtības pieauguma vai samazinājuma struktūru, tai skaitā pārdoto ieguldījumu iegādes vērtību, pārdoto ieguldījumu pārdošanas cenu un pārdoto ieguldījumu vērtības pieauguma vai samazinājuma, kas atzīts iepriekšējos pārskata periodos, korekciju.
10. Finanšu pārskatu pielikumā uzrāda nerealizēto ieguldījumu vērtības pieauguma vai samazinājuma struktūru, tai skaitā aktīvu un saistību pārskata posteņus, kuri pārskata gadā tika pārvērtēti, un to pārvērtēšanas rezultātu.
11. Par ieguldījumu vērtības izmaiņām pārskata gadā finanšu pārskatu pielikumā sniedz šādu informāciju:
    1. uzskaites vērtība gada sākumā;
    2. pieaugums (jauno aktīvu un saistību iegāde pārskata gadā);
    3. samazinājums (aktīvu atsavināšana un saistību izpilde pārskata gadā);
    4. pārvērtēšana pārskata gadā;
    5. uzskaites vērtība pārskata gada beigās.
12. Finanšu pārskatu pielikumā uzrāda informāciju par aktīviem, kas ieķīlāti, un par ķīlas vai apgrūtinājuma nosacījumiem.
13. Finanšu pārskatu pielikumā uzrāda informāciju par jebkādiem nozīmīgiem ierobežojumiem, kas ietekmē līdzekļu pārvaldītāja vai privātā pensiju fonda iespējas pārskata gada beigās atsavināt plāna aktīvus par vērtību, kādā tie ir iekļauti finanšu pārskatos (piemēram, ar likumu vai uz līguma pamata noteiktie ierobežojumi aktīvu atsavināšanai vai ievērojamas sankcijas tādas soda naudas veidā, kura būtu jāmaksā aktīvu atsavināšanas gadījumā, par stāvokli pārskata perioda beigu datumā).
14. Finanšu pārskatu pielikumā uzrāda to saistību apmēru, kuras aktīvu pārdevējam rodas vienošanās par aktīvu pārdošanu ar atpārdošanas iespēju rezultātā.
15. Finanšu pārskatu pielikumā uzrāda pārskata gadā no plāna mantas samaksāto nodokļu un nodevu apmēru sadalījumā pa nodokļu un nodevu veidiem un saņemtajiem nodokļu atvieglojumiem.
16. Finanšu pārskatu pielikumā uzrāda plāna dalībnieku vecuma struktūru, sadalot to šādās vecuma grupās:
    1. dalībnieki vecumā līdz 30 gadiem (ieskaitot);
    2. dalībnieki vecumā no 31 līdz 40 gadiem (ieskaitot);
    3. dalībnieki vecumā no 41 līdz 50 gadiem (ieskaitot);
    4. dalībnieki vecumā no 51 līdz 60 gadiem (ieskaitot);
    5. dalībnieki vecumā no 61 līdz 65 gadiem (ieskaitot);
    6. dalībnieki vecumā no 66 gadiem.
17. Līdzekļu pārvaldītājs finanšu pārskatu pielikumā sniedz šādu informāciju par ieguldījumu plāna darbības rādītāju dinamiku:
    1. salīdzinošu informāciju par ieguldījumu plāna pēdējo triju gadu neto aktīvu vērtības dinamiku, ieguldījumu plāna daļu skaita dinamiku, ieguldījumu plāna daļu vērtības dinamiku;
    2. informāciju par ieguldījumu plāna ienesīguma dinamiku, kurā norāda ienesīgumu, kas izteikts gada procentos, vismaz par katru no pēdējiem trim gadiem. Ienesīgumu aprēķina kā ieguldījumu plāna daļas vērtības izmaiņu pārskata gada laikā attiecību pret tās vērtību pārskata gada sākumā, izsakot to procentos un pieņemot, ka gadā ir 365 dienas. Ieguldījumu plāna daļas vērtība atbilst šo noteikumu 16.13. un 16.14. apakšpunktā norādītajam;
    3. ja, sākot vai beidzot ieguldījumu plāna darbību, pārskata periods ir īsāks vai garāks par kalendāro gadu, tad ienesīgumu aprēķina kā ieguldījumu plāna daļas vērtības izmaiņu pārskata perioda laikā attiecību pret tās vērtību pārskata perioda sākumā, norādot periodu, par kuru veikts aprēķins.
18. Līdzekļu pārvaldītājs finanšu pārskatu pielikumā sniedz informāciju par ieguldījumu plāna vadību, uzrādot līdzekļu pārvaldītāja valdes locekļu un ieguldījumu plāna pārvaldnieka (atbildīgās amatpersonas) vārdu, uzvārdu, ieņemamo amatu un ar ieguldījumu plāna pārvaldi saistīto tiesību un pienākumu aprakstu. Šīs ziņas sniedz arī par tiem ieguldījumu plāna pārvaldniekiem, kuri pārskata gadā atstājuši šo amatu.
19. Līdzekļu pārvaldītājs finanšu pārskatu pielikumā kā būtisku sniedz informāciju par maksājumu apmēru par ieguldījumu plāna pārvaldi šādā sadalījumā:
    1. maksājumu pastāvīgā daļa, atsevišķi uzrādot maksājumu apmēru līdzekļu pārvaldītājam un līdzekļu turētājam, kā arī maksājumus trešajām personām, kurus veic no ieguldījumu plāna līdzekļiem;
    2. maksājumu mainīgā daļa, kas ir atlīdzība līdzekļu pārvaldītājam par ieguldījumu plāna darbības rezultātu;
    3. pārējie izdevumi, kurus veic no ieguldījumu plāna līdzekļiem (piemēram, maksājumi par brokeru pakalpojumiem, par darījumiem ar ieguldījumu plāna norēķinu un vērtspapīru kontiem, par nodokļiem un nodevām).
20. Privātais pensiju fonds finanšu pārskatu pielikumā sniedz informāciju par pensiju plāna ienesīgumu, kuru aprēķina kā pensiju plāna darbības rezultāta attiecību pret pensiju plāna pārskata gada katra mēneša aritmētiski vidējo aktīvu summu, kas dalīta ar mēnešu skaitu gadā, un kuru izsaka procentos. Ienesīgumu aprēķina pēc šādas formulas un pieņemot, ka gadā ir 365 dienas:

,

kur:

Darb – pensiju plāna darbības rezultāts (šo noteikumu 16.2. apakšpunkts);

NetS– pensiju plāna neto aktīvi attiecīgā mēneša sākumā;

NetB– pensiju plāna neto aktīvi attiecīgā mēneša beigās;

n – pensiju plāna darbības mēnešu skaits gadā.

1. Privātais pensiju fonds finanšu pārskatu pielikumā uzrāda informāciju par pensiju fonda darījumiem ar darba devējiem un saistītajām personām, atklājot to darījumu veidus, būtību un apmēru, kurus pensiju fonds ir veicis ar attiecīgā pensiju plāna dalībnieku darba devējiem un ar visām ar pensiju fondu saistītajām personām.
2. Privātais pensiju fonds finanšu pārskatu pielikumā uzrāda neto aktīvu kustības pārskata postenī "Ieguldījumu darbības izdevumi pārskata gadā" iekļauto summu atšifrējumu, atsevišķi izdalot atlīdzību līdzekļu pārvaldītājam un turētājbankai, kā arī pārējos ieguldījumu darbības izdevumus.
3. Ja privātais pensiju fonds saskaņā ar Privāto pensiju fondu likumu veic pārrobežu darbību un iesaistītās valsts tiesību aktos par pensiju plāna ieguldījumu ierobežojumiem ir noteiktas stingrākas prasības nekā Latvijas Republikas tiesību aktos, tad attiecīgais privātais pensiju fonds šādas darbības rezultātā radušos aktīvus un saistības finanšu pārskatu pielikumā uzrāda atsevišķi, kā arī nodrošina šo noteikumu 38. un 41. punktā minēto prasību ievērošanu sadalījumā pa iesaistītajām valstīm.

**VII. Noslēguma jautājums**

1. Atzīt par spēku zaudējušiem Finanšu un kapitāla tirgus komisijas 2020. gada 20. oktobra normatīvos noteikumus Nr. 189 "Valsts fondēto pensiju shēmas ieguldījumu plānu gada pārskata sagatavošanas normatīvie noteikumi" (Latvijas Vēstnesis, 2020, Nr. 210).

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |
|  |  |